Diari Oficial de la Generalitat Valenciana


Sumari del DOGV 8908, del 18-09-2020 (2020/7457)

RESOLUCIÓ de 15 de setembre de 2020, de la consellera de Participació, Transparència, Cooperació i Qualitat Democràtica, per la qual s'adapten la composició i el funcionament del Comité Tècnic d'Experts per a la valoració de la retirada de vestigis relatius a la Guerra Civil i la Dictadura a la Comunitat Valenciana i dels supòsits determinants d'excepcionalitat, a la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8908

Data del DOGV
:   18-09-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/7457


Data del document
:   15-09-2020

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Resolució

Anàlisi jurídica

 Descriptors 

:   * Conselleria de Participació, Transparència, Cooperació i Qualitat Democràtica

RESOLUCIÓ de 15 de setembre de 2020, de la consellera de Participació, Transparència, Cooperació i Qualitat Democràtica, per la qual s'adapten la composició i el funcionament del Comité Tècnic d'Experts per a la valoració de la retirada de vestigis relatius a la Guerra Civil i la Dictadura a la Comunitat Valenciana i dels supòsits determinants d'excepcionalitat, a la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana. [2020/7457]  
Mitjançant Resolució de 14 de març de 2016, de la consellera de Justícia, Administració Pública, Reformes Democràtiques i Llibertats Públiques (DOGV 7748, 29.03.2016), es va constituir, com a grup de treball adscrit a l'esmentada conselleria, el Comité Tècnic d'Experts per a la valoració de la retirada de vestigis relatius a la Guerra Civil i la Dictadura en la Comunitat Valenciana i dels supòsits determinants d'excepcionalitat, als efectes previstos en la Llei 52/2007, de 26 de desembre, per la qual es reconeixen i amplien drets i s'estableixen mesures en favor dels qui van patir persecució o violència durant la Guerra Civil i la Dictadura.  
L'apartat 6 d'aquesta resolució va ser modificat mitjançant Resolució de 20 de febrer de 2017, de la consellera de Justícia, Administració Pública, Reformes Democràtiques i Llibertats Públiques (DOGV 7997, 10.03.2017). Posteriorment, després de la publicació del Decret 87/2017, de 7 de juliol, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques, es va dictar Resolució de 5 d'octubre de 2017, de la consellera de Justícia, Administració Pública, Reformes Democràtiques i Llibertats Públiques, per la qual es modifiquen els apartats tercer i quart de l'esmentada Resolució de 14 de març de 2016 (DOGV 8150, 17.10.2017), i, finalment mitjançant Resolució de 8 de juny de 2018, del mateix òrgan es modifica per raons organitzatives l'apartat tercer indicat.  
La Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, recull en l'article 39.1 la prohibició de l'exhibició pública de símbols i elements contraris a la memòria democràtica i la prevenció i evitació dels actes públics en menyscapte de la dignitat de les víctimes o els seus familiars, i contempla en l'article 39.5 i 6 la creació d'una comissió tècnica i d'un comité tècnic d'experts per a la determinació dels elements contraris a la memòria democràtica que no hagen sigut retirats o eliminats voluntàriament així com la valoració dels supòsits determinants d'excepcionalitat. Tots dos òrgans estaran adscrits a l'Institut Valencià de la Memòria Democràtica, els Drets Humans i les Llibertats Públiques.  
  
Per la mateixa llei es crea l'Institut Valencià de la Memòria Democràtica, els Drets Humans i les Llibertats Públiques, com a organisme autònom de la Generalitat adscrit a la conselleria competent en matèria de memòria històrica i democràtica, amb personalitat jurídica pública pròpia, autonomia funcional i de gestió i plena capacitat d'actuar per a organitzar i exercir les funcions que se li atribuïsquen. De conformitat amb la disposició transitòria primera d'aquesta Llei 14/2017, de 10 de novembre, fins a la posada en marxa i funcionament de l'Institut Valencià de la Memòria Democràtica, els Drets Humans i les Llibertats Públiques, les diferents funcions atribuïdes en aquesta llei a l'institut esmentat es continuaran exercint per les entitats i òrgans que les exercien.  
Així mateix, la disposició transitòria tercera de l'esmentada llei estableix que els grups de treball constituïts per a l'elaboració d'un catàleg de vestigis relatius a la Guerra Civil i la Dictadura, en l'àmbit de la Comunitat Valenciana, continuaran realitzant les seues funcions fins que es cree la Comissió Tècnica i el Comité d'Experts previstos en l'article 39.5 i 39.6 respectivament d'aquesta llei, fet que tindrà lloc amb la posada en funcionament de l'Institut Valencià de la Memòria Democràtica, els Drets Humans i les Llibertats Públiques, els quals els substituiran assumint les seues finalitats i funcions.  
  
Per Decret 1/2019, d'11 de gener, del Consell, es van aprovar els Estatuts de l'Institut Valencià de la Memòria Democràtica, els Drets Humans i les Llibertats Públiques, estant pendent la seua posada en funcionament; sobre aquest tema i tal com s'estableix en la disposició transitòria primera de l'esmentat decret: «La direcció general competent en matèria de reformes democràtiques continuarà exercint les seues competències relatives a memòria democràtica prevista en l'article 3 de la Llei 14/2017, fins a la posada en funcionament de l'Institut Valencià de la Memòria Democràtica, els Drets Humans i les Llibertats Públiques».  
  
Amb la nova organització de l'administració autonòmica produïda pel Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries i les seues atribucions, i el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, ha tingut lloc una nova distribució competencial, que atribueix a la Conselleria de Participació, Transparència, Cooperació i Qualitat Democràtica les competències de recuperació, protecció i conservació de la memòria democràtica i reconeixement i reparació de les víctimes.  
L'article 163 del Decret 105/2019, de 5 de juliol, del Consell, estableix que correspon a la Direcció General de Qualitat Democràtica, Responsabilitat Social i Foment de l'Autogovern, entre altres, les funcions en matèria de qualitat democràtica, responsabilitat social, desenvolupament de l'autogovern i recuperació del dret foral civil valencià; recuperació, protecció i conservació de la memòria democràtica i reconeixement i reparació de les víctimes establides en la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana.  
En aquest context, i a la vista de les raons organitzatives i competencials exposades, mitjançant Resolució de 3 de juny de 2020, de la consellera de Participació, Transparència, Cooperació i Qualitat Democràtica, s'adapta la composició i el funcionament de la Comissió Tècnica de coordinació per a l'elaboració d'un catàleg de vestigis relatius a la Guerra Civil i la Dictadura i dels supòsits determinants d'excepcionalitat, en l'àmbit de la Comunitat Valenciana, a la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana (DOGV 8853, 09.07.2020).  
  
D'igual manera, s'estima necessari procedir a regular el funcionament, dependència, composició, infraestructures i mitjans del Comité Tècnic d'Experts amb la finalitat de la seua adaptació a la normativa en vigor.  
Per això, d'acord amb l'article 163 del Decret 105/2019, de 5 de juliol, del Consell, resolc:  
  
Primer. Adscripció del Comité Tècnic d'Experts i naturalesa  
El Comité Tècnic d'Experts per a l'elaboració d'un catàleg de vestigis relatius a la Guerra Civil i la Dictadura en l'àmbit de la Comunitat Valenciana passa a estar adscrit com a grup de treball a la Conselleria de Participació, Transparència, Cooperació i Qualitat Democràtica, als efectes previstos en la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana.  
  
Segon. Objecte  
1. El Comité tindrà com a objecte l'assessorament a la Comissió Tècnica de Coordinació per a l'elaboració d'un catàleg de vestigis relatius a la Guerra Civil i la Dictadura, regulada en la Resolució de 3 de juny de 2020, de la consellera de Participació, Transparència, Cooperació i Qualitat Democràtica, i als restants òrgans de la Conselleria de Participació, Transparència, Cooperació i Qualitat Democràtica en matèria de memòria democràtica sobre algun assumpte que, per la seua complicació o dificultat tècnica, requerisca assessorament especialitzat.  
2. En relació amb els vestigis relatius a la Guerra Civil i la Dictadura, el Comité valorarà:  
- La inclusió en el catàleg dels vestigis que se sotmeten a la seua consideració.  
- La concurrència d'algun supòsit que aconselle exceptuar determinats vestigis de la regla general de retirada de tots els relatius a la Guerra Civil i la Dictadura, en l'àmbit de la Comunitat Valenciana, als efectes previstos en l'art. 39.6 i la disposició transitòria tercera de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, atenent raons arquitectòniques o artístiques.  
  
3. Per pròpia iniciativa o a sol·licitud de la Comissió Tècnica de Coordinació, el Comité podrà elaborar informes amb recomanacions sistematitzades dirigides a les administracions públiques i institucions, de cara a la retirada dels vestigis relatius a la Guerra Civil i la Dictadura en la Comunitat Valenciana. Aquests informes es dirigiran a la presidència de la Comissió Tècnica de Coordinació, regulada en la Resolució de 3 de juny de 2020, de la consellera de Participació, Transparència, Cooperació i Qualitat Democràtica, que s'encarregarà, si escau, de procedir a la seua tramitació.  
  
Tercer. Composició  
Estarà composta pels següents membres que a continuació es designen:  
- Presidència: correspondrà a la persona titular de la Direcció General de Qualitat Democràtica, Responsabilitat Social i Foment de l'Autogovern.  
- Vocals:  
· Esther Alba Pagán, professora titular d'Història de l'Art en el departament d'Història de l'Art de la Facultat de Geografia e Història de la Universitat de València.  
· Cristina García Pascual, catedràtica de Filosofia del Dret. Departament de Filosofia del Dret i Filosofia Política. Investigadora de l ?Institut de Drets Humans de la Universitat de València.  
· José Antonio López Mira, cap del Servei de Cultura de la Direcció Territorial d'Alacant de la Conselleria d'Educació, Cultura i Esports.  
  
· Antonio Morant i Arinyo, Aula Memòria. Professor ajudant. Doctor del Departament d'Història Moderna i Contemporània de la Universitat de València.  
· Mélanie Ibáñez Domingo, Aula de la Memòria. Doctora en Història, investigadora postdoctoral de la Universitat de València.  
· Eugeni J. de Manuel Rozalén, director de Coordinació de les Àrees, xarxes i comissiones de treball de la Federació Valenciana de Municipis i Províncies.  
· Vicente Sanz Rozalén, doctor en Història. Professor titular del Departament d'Història, Geografia i Art - Història Contemporània. Universitat Jaume I de Castelló.  
· Pedro Payá López, doctor en Història, professor contractat; Doctor en el Departament d'Humanitats Contemporànies de la Universitat d'Alacant.  
· María Isabel Peris Muiños, membre del Consell Valencià de Cultura.  
· María Dolores Cabra Loredo, secretària general de l'Associació Arxiu, Guerra i Exili (AGE).  
  
Quart. Funcions i règim jurídic  
Per a complir la seua comesa, la persona que ostente la presidència del Comité establirà el calendari de sessions, el mètode de treball i, en general, decidirà tots aquells aspectes que considere necessaris per a la bona fi d'aquest.  
El Comité podrà reunir-se totes les vegades que considere convenient en la seu de la Conselleria de Participació, Transparència, Cooperació i Qualitat Democràtica, i podrà, així mateix, sol·licitar informes sectorials sobre les matèries pròpies del seu objecte, tant a la mateixa administració de la Generalitat, en funció de les seues competències, com a altres òrgans i institucions que es consideren convenients.  
D'altra banda, el seu règim jurídic serà el previst per als òrgans col·legiats en els articles 15 i següents de la Llei 40/2015, d'1 d'octubre, de règim jurídic del sector públic.  
  
Cinqué. Infraestructura i mitjans  
El suport administratiu i tècnic que necessite el Comité d'experts per al degut exercici de les seues funcions serà prestat per la Conselleria de Participació, Transparència, Cooperació i Qualitat Democràtica.  
  
  
  
Sisé. Incidència econòmica en la dotació de despesa  
L'aplicació i desplegament d'aquesta resolució no podrà tindre cap incidència en la dotació de tots i cadascun dels capítols de despesa assignats a la Conselleria de Participació, Transparència, Cooperació i Qualitat Democràtica i, en tot cas, haurà de ser atés amb els seus mitjans personals i materials, sense perjudici de les despeses derivades de les indemnitzacions per raó del servei i gratificacions per serveis extraordinaris, establits en el Decret 24/1997, d'11 de febrer, modificat pel Decret 64/2011, de 27 de maig, o en la norma que el substituïsca.  
  
  
Seté. Vigència  
Aquest Comité continuarà realitzant les seues funcions fins que es cree el Comité Tècnic d'Experts previst en l'article 39.6 de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, que el substituirà assumint les seues finalitats i funcions, tal com preveu la disposició transitòria tercera de la llei.  
  
Contra la present resolució, que posa fi a la via administrativa, es podrà interposar, potestativament, recurs de reposició davant d'aquest mateix òrgan, en el termini d'un mes, comptat des de l'endemà de la seua publicació, de conformitat amb el que es preveu en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, recurs contenciós administratiu directament davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la seua publicació, de conformitat amb el que es preveu en els articles 10.1.a i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici que s'utilitze qualsevol altra via que es considere oportuna.  
  
València, 15 de setembre de 2020.- La consellera de Participació, Transparència, Cooperació i Qualitat Democràtica: Rosa Pérez Garijo.